OBH 2605/1995.
Az állampolgári jogok országgyűlési biztosa általános helyettesének részjelentése
Ügyintéző: dr. Ágoston Zsuzsa

Az eljárás megindulása, a megállapított tényállás

Panaszos beadvánnyal fordult az állampolgári jogok országgyűlési biztosához, melyben a Dunaharaszti Polgármesteri Hivatal eljárását sérelmezte. Panaszos előadása szerint szomszédja emeletráépítése miatt házuk jelentősen megrongálódott, ezért a Dunaharaszti Polgármesteri Hivatal Építési Osztályához fordult segítségért, azonban a Polgármesteri Hivatal ügyükkel érdemben nem foglalkozott.

Tekintettel arra, hogy a panasz kivizsgálásához nem állt rendelkezésre elegendő információ, a vizsgálat megindítását követően az állampolgári jogok országgyűlési biztosáról szóló 1993. évi LIX. törvény 18. §-ának (2) bekezdése alapján 1996. március 27-én tájékoztatást kértem a Dunaharaszti Polgármesteri Hivataltól. A teljesítés elmaradása miatt kérésemet több ízben megismételtem szóban, illetőleg írásban. Eredményre azonban az ismételt megkeresések sem vezettek.

Az ügy jogszabályi háttere

Az állampolgári jogok országgyűlési biztosáról szóló 1993. évi LIX. törvény (a továbbiakban: Obtv.)

"18. § (2) Az országgyűlési biztos bármely hatóságtól az általa lefolytatott eljárással, illetve az eljárás elmulasztásával kapcsolatban adatokat és felvilágosítást kérhet, továbbá a keletkezett iratokba betekinthet, annak megküldését, illetőleg, ha ez nem lehetséges róluk másolat készítését kérheti."

"24. § Ha az országgyűlési biztos eljárása során szabálysértés vagy fegyelmi vétség elkövetésének alapos gyanúját észleli, az illetékes szervnél felelősségre vonásra irányuló eljárást kezdeményezhet, bűncselekmény észlelése esetén pedig kezdeményez. A megkeresett szerv az eljárás megindításával kapcsolatos álláspontjáról – törvény eltérő rendelkezése hiányában – hatvan napon belül, az eljárás eredményéről pedig annak befejezését követően harminc napon belül tájékoztatja az országgyűlési biztost."

A fővárosi, megyei közigazgatási hivatalokról szóló 191/1996. (XII. 17.) Korm. rendelet

"22. § (1) A hivatalvezető, az igazgatási szervek vezetője a 21. §-ban meghatározott szervek ellenőrzése során feltárt vagy más módon tudomására jutott jogszabálysértés esetén megteszi a szükséges intézkedéseket, így különösen
...
d) fegyelmi, szabálysértési vagy büntetőeljárást kezdeményez."

A vizsgálat megállapításai

A polgármesteri hivatalhoz intézett megkeresések teljesítésének elmaradása sérti az országgyűlési biztosnak az Obtv. 18. §-ában meghatározott vizsgálati jogosultságát, korlátozza az országyűlési biztost alkotmányos feladatainak elltásában, ezáltal az Alkotmány 2. § (1) bekezdésében deklarált jogállamiságból fakadó jogbiztonsággal összefüggésben alkotmányos visszásságot okoz.

Ajánlás

1. Élve az Obtv. 20. § (1) bekezdésében biztosított jogommal ajánlom, hogy a Pest Megyei Közigazgatási Hivatal vezetője gondoskodjon arról, hogy a vizsgálattal érintett polgármesteri hivatal teljesítse az országgyűlési biztos jogszabályon alapuló megkeresését.

2. Az Obtv. 24. §-a, valamint a fővárosi, megyei közigazgatási hivatalokról szóló 191/1996. (XII. 17.) Korm. rendelet 22. § (1) bekezdésének d) pontja alapján javaslom, hogy a Pest Megyei Közigazgatási Hivatal vezetője fontolja meg a vizsgálattal érintett polgármesteri hivatal mulasztást elkövető köztisztviselője elleni fegyelmi eljárás megindításának kezdeményezését.

Kérem a Pest Megyei Közigazgatási Hivatal vezetőjét, hogy ajánlásommal kapcsolatos álláspontjáról, illetve intézkedéséről az Obtv. 24. §-ában szabályozott 60 napos határidőn belül tájékoztatni szíveskedjék. 

Budapest, 1997. április

Dr. Polt Péter